जूनियर NTR के 40वें बर्थडे पर दोबारा रिलीज हुई थी सिम्ह्राद्री, फिल्म देखते हुए फटाके चला रहे थे फैंस
Andhra Pradesh Vijayawada Apsara Theater Fire Accident शनिवार को आंध्र प्रदेश के विजयवाड़ा के अप्सरा थिएटर में आग लग गई। इस दौरान  कुछ सीटें भी आग की चपेट में आ गई थीं।
शनिवार को आंध्र प्रदेश के विजयवाड़ा के अप्सरा थिएटर में आग लग गई। इस दौरान कुछ सीटें भी आग की चपेट में आ गई थीं। दरअसल, शुक्रवार को जूनियर NTR के 40वें बर्थडे के मौके पर आंध्र प्रदेश और तेलांगना में उनकी तेलुगु फिल्म सिम्ह्राद्री को दोबारा रिलीज किया गया था। पहली बार ये फिल्म 2003 में रिलीज हुई थी।
पुलिस ने सभी लोगों को सुरक्षित बाहर निकाला 
मीडिया रिपोर्ट्स के मुताबिक थिएटर में लोग फिल्म देखते हुए फटाके चला रहे थे इस वजह से ही ये हादसा हुआ। इससे जुड़ा वीडियो भी सोशल मीडिया पर सामने आया है। आगे लगने के बाद मौके पर तैनात पुलिस ने थिएटर के अंदर फंसे सभी लोगों को सुरक्षित बाहर निकाला।
लोगों ने पूछा- कौन करेगा नुकसान की भरपाई ? 
सोशल मीडिया पर लोग इस हादसे को लापरवाही बता रहे हैं। एक यूजर ने लिखा- ऐसा बर्ताव बर्दाश्त के बाहर है। आग लगने की वजह से प्रॉपर्टी को जो नुकसान हुआ, उसकी भरपाई कौन करेगा ? वहीं, एक यूजर ने तेलुगु में लिखा- ये देखकर बहुत दुख हुआ। कुछ लोगों की वजह से थिएटर के ओनर का बहुत बड़ा नुकसान हो गया।
रिलीज के पहले दिन फिल्म ने कमाए 5 करोड़ रुपए 
एसएस राजामौली तेलुगु फिल्म सिम्ह्राद्री के डायरेक्टर हैं। फिल्म स्टूडेंट नंबर 1 के बाद ये दूसरी फिल्म थी जिसमें जूनियर NTR ने एसएस राजामौली के साथ काम किया था। दोबारा रिलीज होने के बाद पहले दिन फिल्म ने करीब 5 करोड़ रुपए की कमाई की थी।